Bejaarde deur eie honde aangeval’n Bejaarde vrou van KwaZulu-Natal is gister ernstig beseer toe sy deur haar honde aangeval is. (Foto: Twitter) ’n Bejaarde vrou van KwaZulu-Natal is Sondag ernstig beseer toe sy deur haar pitbulterriërs aangeval is. Volgens Shawn Herbst, woordvoerder van Netcare 911, het die 83-jarige vrou se seun op haar afgekom waar sy in ’n plas bloed op die grond gelê het. Sy was alleen tuis en dit is onduidelik wat tot die voorval gelei het. “Sy het baie ernstige beserings aan haar kop, arm en bolyf opgedoen – veral aan haar bors,” het Herbst gesê. “Sy is op die toneel behandel en gestabiliseer waarna sy in ŉ ernstige toestand na die hospitaal geneem is.” Die honde was reeds toegemaak toe nooddienswerker by die toneel aangekom het. Volgens Mari Yanagawa, ŉ hondekenner van die Wes-Kaap, is stres, vrees en angs van die grootste faktore wat daartoe lei dat ’n hond ’n mens sal byt of aanval. Sy is ook van mening dat honde nie weens hul ras gebrandmerk moet word nie. “Nes mense moet daar na ’n hond as individu gekyk word. Hoewel gene ’n rol in die hond se gedrag speel, moet na die algehele geskiedenis, toestand en stresvlakke van ’n hond gekyk word. Omstandighede speel ook ’n groot rol,” het Yanagawa gesê. Sy het voorts gesê dat honde-eienaars dikwels nie subtiele leidrade dat ’n hond angs ervaar, raaksien nie, wat dan moontlik tot ’n onverwagte reaksie kan lei.